KOMISIJOS REGLAMENTAS (EB) Nr. 65/2006
2006 m. sausio 13 d.
iš dalies keičiantis Reglamentą (EB) Nr. 622/2003, nustatantį priemones bendriesiems pagrindiniams aviacijos saugumo standartams įgyvendinti
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 16 d. Europos Parlamento ir Tarybos reglamentą (EB) Nr. 2320/2002, nustatantį civilinės aviacijos saugumo bendrąsias taisykles (1), ypač į jo 4 straipsnio 2 dalį,
kadangi:
(1)
Pagal Reglamentą (EB) Nr. 2320/2002 Komisija turi patvirtinti bendrųjų pagrindinių aviacijos saugumo standartų įdiegimo visoje Europos bendrijoje priemones. 2003 m. balandžio 4 d. Komisijos reglamentas (EB) Nr. 622/2003, nustatantis priemones bendriesiems pagrindiniams aviacijos saugumo standartams įgyvendinti (2), buvo pirmasis teisės aktas, kuriame nustatytos tokios priemonės.
(2)
Reikalingos bendrųjų pagrindinių standartų patikslinimo priemonės.
(3)
Visų pirma turėtų būti sudarytos sąlygos naujų technologijų ir procesų išbandymui, atliekant bandymus ir per ribotą laiko tarpą. Tokie bandymai neturėtų pažeisti bendrų aviacijos saugumo standartų.
(4)
Reikėtų atitinkamai iš dalies pakeisti Reglamentą (EB) Nr. 622/2003.
(5)
Šiame reglamente numatytos priemonės atitinka Civilinės aviacijos saugumo komiteto nuomonę,
PRIĖMĖ ŠĮ REGLAMENTĄ:
1 straipsnis
Į Reglamentą (EB) Nr. 622/2003 įterpiamas 3a straipsnis:
„3a straipsnis
Nauji techniniai metodai ir procesai
1. Valstybės narės gali leisti taikyti saugumo kontrolės techninį metodą arba procesą, kuris skiriasi nuo priede nurodytų, jei:
a)
jie yra naudojami siekiant įvertinti naują saugumo kontrolės vykdymo būdą ir
b)
jie neigiamai nepaveiks pasiekto bendro saugumo lygio.
2. Ne vėliau kaip prieš keturis mėnesius iki planuojamo įdiegimo, susijusi valstybė narė raštu praneša Komisijai ir kitoms valstybėms narėms apie siūlomą naują metodą arba procesą, kurį ji ruošiasi leisti taikyti, įskaitant vertinimą, nurodantį, kaip bus užtikrinama, kad naujo metodo ar proceso taikymas atitiktų 1 dalies b punkte keliamus reikalavimus. Pranešime taip pat nurodoma išsami informacija apie vietą (-as), kurioje (-iose) metodas arba procesas bus taikomas, ir numatoma vertinimo trukmė.
3. Jei Komisija valstybei narei duos teigiamą atsakymą arba jei praėjus trims mėnesiams nuo rašytinio prašymo pateikimo datos nebus gautas joks atsakymas, valstybė narė gali leisti įdiegti naują metodą arba procesą.
Jei Komisija nėra įsitikinusi, kad pasiūlytas naujas metodas arba procesas gali užtikrinti, kad bendras aviacijos saugumo lygis Bendrijoje bus išlaikytas, Komisija informuoja valstybę narę per tris mėnesius nuo 2 dalyje nurodyto pranešimo gavimo datos, pagrįsdama savo abejones. Tokiu atveju susijusi valstybė narė nepradeda taikyti metodo ar proceso, kol nesutiks Komisija.
4. Kiekvieno techninio metodo arba proceso vertinimas trunka ne ilgiau nei aštuoniolika mėnesių. Šį vertinimo laikotarpį Komisija gali pratęsti ne ilgiau nei papildomiems dvylikai mėnesių su sąlyga, kad valstybė narė atitinkamai pagrindžia pratęsimą.
5. Vertinimo laikotarpiu susijusios valstybės narės atitinkama valdžios institucija kas šešis mėnesius pateikia Komisijai vertinimo pažangos ataskaitą. Komisija informuoja kitas valstybes nares apie pažangos ataskaitos turinį.
6. Vertinimas gali trukti ne ilgiau nei 30 mėnesių.“.
2 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. sausio 13 d.